31999R1943
L 241/9
JURNALUL OFÍCIAL AL UNIUNII EUROPENE
REGULAMENTUL (CE) NR. 1943/1999 AL COMISIEI
din 10 septembrie 1999
de modificare a anexelor I, II și III la Regulamentul (CEE) nr. 2377/90 al Consiliului de instituire a unei proceduri comunitare pentru stabilirea limitelor maxime ale reziduurilor de medicamente de uz veterinar în alimentele de origine animală
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul Consiliului (CEE) nr. 2377/90 din 26 iunie 1990 de instituire a unei proceduri comunitare pentru stabilirea limitelor maxime ale reziduurilor de medicamente de uz veterinar în alimentele de origine animală (1), astfel cum a fost modificat ultima dată prin Regulamentul (CE) nr. 1942/1999 al Comisiei (2), în special articolele 6, 7 și 8,
(1)
întrucât, în conformitate cu Regulamentul (CEE) nr. 2377/90, limitele maxime ale reziduurilor trebuie stabilite progresiv pentru toate substanțele farmacologic active care sunt utilizate în cadrul Comunității pentru medicamentele de uz veterinar destinate a fi administrate animalelor de la care se obțin produse alimentare;
(2)
întrucât limitele maxime ale reziduurilor ar trebui stabilite numai după examinarea în cadrul Comitetului pentru medicamente de uz veterinar a tuturor informațiilor relevante privind siguranța reziduurilor de substanțe vizate pentru consumatorul de alimente de origine animală și efectul reziduurilor asupra transformării industriale a alimentelor;
(3)
întrucât, pentru stabilirea limitelor maxime de reziduuri de medicamente de uz veterinar în alimentele de origine animală, este necesar să se specifice speciile de animale în care pot exista reziduuri, nivelurile care pot fi prezente în fiecare dintre țesuturile musculare prelevate de la animalele tratate (țesut țintă) și natura reziduului care este relevant pentru monitorizarea reziduurilor (reziduu marcator);
(4)
întrucât, pentru controlul reziduurilor, în conformitate cu legislația comunitară în materie, în mod obișnuit ar trebui stabilite limitele maxime ale reziduurilor pentru țesuturile țintă ale ficatului sau rinichiului; întrucât, cu toate acestea, ficatul și rinichiul de obicei se scot din carcasele care intră în circuitul comercial internațional, iar limitele maxime ale reziduurilor trebuie, prin urmare, să fie întotdeauna stabilite pentru țesuturile musculare sau adipoase;
(5)
întrucât, în cazul medicamentelor de uz veterinar destinate utilizării pentru păsări ouătoare, animale care alăptează sau albine de miere, limitele maxime ale reziduurilor trebuie, de asemenea, stabilite pentru ouă, lapte sau miere;
(6)
întrucât, eprinomectinul ar trebui introdus în anexa I la Regulamentul (CEE) nr. 2377/90;
(7)
întrucât cefoperazona și atropina ar trebui introduse în anexa II la Regulamentul (CEE) nr. 2377/90;
(8)
întrucât, pentru a permite finalizarea studiilor științifice, cefoperazona ar trebui introdusă în anexa III la Regulamentul (CEE) nr. 2377/90;
(9)
întrucât, pentru a permite finalizarea studiilor științifice, durata valabilității limitelor maxime provizorii, definite anterior de anexa III la Regulamentul (CEE) nr. 2377/90, ar trebui mărită pentru acidul clavulanic;
(10)
întrucât trebuie prevăzută o perioadă de 60 de zile înainte de intrarea în vigoare a prezentului regulament pentru a le permite statelor membre să aducă modificările necesare autorizațiilor de introducere pe piață a medicamentelor de uz veterinar în cauză care au fost acordate în conformitate cu Directiva 81/851/CEE a Consiliului (3), astfel cum a modificată ultima dată prin Directiva 93/40/CEE (4) pentru a ține seama de dispozițiile prezentului regulament;
(11)
întrucât măsurile prevăzute de prezentul regulament sunt conforme cu avizul Comitetului permanent pentru medicamente de uz veterinar,
ADOPTĂ PREZENTUL REGULAMENT:
Articolul 1
Anexele I, II și III la Regulamentul (CEE) nr. 2377/90 se modifică după cum se indică în anexă.
Articolul 2
Prezentul regulament intră în vigoare în cea de-a șaizecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 septembrie 1999.